Matheu 12 | Bibele e Inthaneteng | Phetolelo ea Lefatše le Lecha
12 Nakong eo Jesu a tsamaea har’a masimo a lijo-thollo ka sabatha.+ Barutuoa ba hae ba lapa ’me ba qala ho kha lihloohoana tsa lijo-thollo le ho ja.+ 2 Ha Bafarisi ba bona sena ba re ho eena:+ “Bona! Barutuoa ba hao ba etsa seo ho sa lumelloeng ke molao hore se etsoe ka sabatha.”+ 3 A re ho bona: “Na ha lea bala seo Davida a ileng a se etsa ha eena le banna ba neng ba e-na le eena ba lapile?+ 4 Kamoo a ileng a kena ka tlung ea Molimo ’me ba ja mahobe a nyehelo,+ e leng ho neng ho sa lumelloe ke molao+ hore a ho je, leha e le ba nang le eena, haese baprista feela?+ 5 Kapa, ha lea bala Molaong+ hore ka lisabatha baprista tempeleng ba tšoara sabatha joaloka e sa halaleleng ’me ba tsoela pele ba se na molato?+ 6 Empa kea le bolella hore ho fetang tempele+ ho teng mona. 7 Leha ho le joalo, haeba le ne le utloisisitse seo sena se se bolelang, ‘Ke batla mohau,+ eseng sehlabelo,’+ le ka be le sa nyatsa ba se nang molato. 8 Etsoe Mor’a motho+ ke Morena oa sabatha.”+ 9 Ka mor’a hore a tlohe sebakeng seo a kena ka synagogeng ea bona; 10 ’me, bonang! monna ea omeletseng letsoho!+ Kahoo ba mo botsa, “Na ho lumelloa ke molao ho phekola ka sabatha?” e le hore ba ka fumana seo ba ka mo qosang ka sona.+ 11 A re ho bona: “Motho e tla ba ofe har’a lōna ea nang le nku e le ’ngoe eo, haeba e oela ka sekoting+ ka sabatha, a ke keng a e tšoara ’me a e nyollela ka ntle?+ 12 Joale, motho ke oa bohlokoa hakaakang ho feta nku!+ Kahoo ho lumelloa ke molao ho etsa ntho e ntle ka sabatha.” 13 Joale a re ho monna eo: “Otlolla letsoho la hao.” Eaba oa le otlolla, ’me la tsosolosoa hore le phele hantle joaloka letsoho le leng.+ 14 Empa Bafarisi ba tsoa ’me ba rerisana khahlanong le eena e le hore ba ka mo timetsa.+ 15 Ha Jesu a tsebile sena, a tloha moo. Ba bangata le bona ba mo latela, ’me a ba phekola kaofela,+ 16 empa a ba laela ka thata hore ba se ke ba etsa hore a bonahale;+ 17 e le hore ho ka phethahala se ileng sa buuoa ka moprofeta Esaia, ea ileng a re: 18 “Bonang! Mohlanka+ oa ka eo ke mo khethileng, moratuoa+ oa ka, eo moea oa ka o mo amohetseng! Ke tla beha moea oa ka holim ’a hae,+ ’me o tla hlakisetsa lichaba toka. 19 A ke ke a pheha khang ka lerata,+ kapa a hoeletsa haholo, leha e le hore mang kapa mang o tla utloa lentsoe la hae litseleng tse sephara. 20 Ha ho lehlaka le tletleraneng leo a tla le silakanya, ’me ha ho khoele ea lebone ea folakse e kunkelang eo a tla e tima,+ ho fihlela a tlisa toka+ ka katleho. 21 Ka sebele, lichaba li tla tšepela lebitsong la hae.”+ 22 Joale ba mo tlisetsa monna ea nang le modemona, a foufetse ebile e le semumu; ’me a mo phekola, hoo monna eo oa semumu a ileng a bua a ba a bona. 23 Joale, bongata kaofela ba hla ba hlolloa ’me ba qala ho re:+ “Na ebe mohlomong enoa hase eena Mora oa Davida?”+ 24 Ha Bafarisi ba utloa sena, ba re: “Motho enoa ha a leleke bademona haese ka Beelzebube, ’musi oa bademona.”+ 25 Ka ho tseba menahano ea bona,+ a re ho bona: “’Muso o mong le o mong o arohaneng o fetoha lesupi,+ le motse o mong le o mong kapa ntlo e arohaneng e ke ke ea ema. 26 Ka tsela e tšoanang, haeba Satane a leleka Satane, o arohane; joale, ’muso oa hae o tla ema joang? 27 Ho feta moo, haeba ke leleka bademona ka Beelzebube,+ bara ba lōna ba ba leleka ka mang? Ke ka lebaka lena e tlang ho ba baahloli ba lōna. 28 Empa haeba ke leleka bademona ka moea oa Molimo, ka sebele ’muso oa Molimo o le fihletse.+ 29 Kapa ke joang leha e le mang a ka futuhelang ntlo ea monna ea matla ’me a nka thepa ea hae e nkehang, ntle le hore pele a tlame monna eo ea matla? ’Me joale o tla phahla ntlo ea hae.+ 30 Ea seng ka lehlakoreng la ka o khahlanong le ’na, ’me ea sa bokelleng le ’na oa hasanya.+ 31 “Ka lebaka lena ke re ho lōna, Batho ba tla tšoareloa sebe sa mofuta o mong le o mong le nyefolo, empa nyefolo khahlanong le moea e ke ke ea tšoareloa.+ 32 Ka mohlala, mang kapa mang ea buang lentsoe khahlanong le Mor’a motho, o tla tšoareloa;+ empa mang kapa mang ea buang khahlanong le moea o halalelang, a ke ke a tšoareloa, che, eseng tsamaisong ena ea lintho kapa e tlang ho tla.+ 33 “Le etsa hore sefate se be setle le litholoana tsa sona e be tse ntle kapa le etsa hore sefate e be se bolileng le litholoana tsa sona e be tse bolileng; etsoe sefate se tsejoa+ ka litholoana tsa sona. 34 Malinyane a bo-marabe,+ le ka bua lintho tse molemo joang, athe le khopo?+ Etsoe molomo o bua ho tsoa ho se tletseng pelong.+ 35 Motho ea molemo o ntša lintho tse molemo letlotlong la hae le molemo,+ athe motho ea khopo o ntša lintho tse khopo letlotlong la hae le khopo.+ 36 Ke le bolella hore polelo e ’ngoe le e ’ngoe e sa ruiseng molemo eo batho ba e buang, ba tla ikarabella+ malebana le eona ka Letsatsi la Kahlolo; 37 kaha ka mantsoe a hao ho tla boleloa hore u lokile, ’me ka mantsoe a hao u tla nyatsuoa.”+ 38 Joale ha ba mo araba ba bang ba bangoli le Bafarisi ba re: “Mosuoe, re batla ho bona pontšo e tsoang ho uena.”+ 39 Ha a araba a re ho bona: “Moloko o khopo le o febang+ o ntse o tsoela pele ho batla pontšo, empa ha ho pontšo eo o tla e fuoa haese pontšo ea moprofeta Jonase.+ 40 Etsoe feela joalokaha Jonase+ a ile a ba ka mpeng ea tlhapi ea tonanahali ka matsatsi a mararo le masiu a mararo, kahoo Mor’a motho+ o tla ba pelong ea lefatše+ ka matsatsi a mararo le masiu a mararo.+ 41 Batho ba Ninive ba tla tsoha kahlolong le moloko+ ona ’me ba tla o ahlola;+ hobane ba ile ba baka ka lebaka la seo Jonase+ a ileng a se bolela, empa, bonang! ho hong ho fetang Jonase ho teng mona. 42 Mofumahali oa boroa+ o tla tsosoa kahlolong le moloko ona ’me o tla o ahlola; hobane o ile a tla a tsoa lipheletsong tsa lefatše ho tla utloa bohlale ba Solomone, empa, bonang! ho hong ho fetang Solomone ho teng mona.+ 43 “Ha moea o sa hloekang o tsoa ho motho, o feta libakeng tse omeletseng o ntse o batla sebaka sa phomolo, ’me ha ho seo o se fumanang.+ 44 Joale o re, ‘Ke tla khutlela ntlong ea ka eo ke ileng ka tsoa ho eona’; ’me ha o fihla o e fumana e sa luloe empa e fietsoe hore e hloeke ’me e khabisitsoe. 45 Joale oa tsamaea o nka meea e fapaneng e supileng e khopo ho o feta o tsamaea le eona,+ ’me, ka mor’a hore e kene ka hare, e lula moo; ’me maemo a ho qetela a motho eo a ba mabe ho feta a pele.+ Ho tla ba joalo le ka moloko ona o khopo.”+ 46 Ha a sa ntse a bua le bongata, bonang! ’m ’ae le barab’abo+ ba ema ka ntle ba batla ho bua le eena. 47 Kahoo e mong a re ho eena: “Bona! ’M’ao le barab’eno ba eme ka ntle, ba batla ho bua le uena.” 48 Ha a araba a re ho ea mo bolellang: “’Mè ke mang, ’me barab’eso ke bo-mang?”+ 49 Ha a otlollela letsoho la hae ho barutuoa ba hae, a re: “Bonang! ’Mè le barab’eso!+ 50 Kaha mang kapa mang ea etsang thato ea Ntate ea leholimong, eo ke mor’eso, le morali’eso, le ’Mè.”